Apr 05,2016
పనామా 'పంచ్‌' పడింది!
ముంబయి: 'పనామా' మహా మోసంలో పలువురు వ్యాపారవేత్తలు, వ్యాపార సంస్థల ప్రమోటర్లకు సంబంధం ఉన్నట్లు వార్తలు రావడంతో పలు సంస్థల షేర్లు సోమవారం పతనమైయ్యాయి. పనామా నల్లధన వీరుల జాబితాలో డీఎల్‌ఎఫ్‌ అధినేత కె.పి.సింగ్‌తో పాటు అతని కుటుంబానికి చెందిన తొమ్మిది మంది, అపోలో టైర్స్‌ ప్రమోటర్లు, ఇండియా బుల్స్‌కు చెందిన సమీర్‌ గెహ్లట్‌, గౌతమ్‌ అదానీ సోదరుడు వినోద్‌ అదానీలు ఉన్నట్లు వార్తలు రావడంతో వీరికి సంబంధించిన కంపెనీల స్టాక్‌లు కొంత పతనమైయ్యాయి. ముఖ్యంగా డీఎల్‌ఎఫ్‌, ఇండియా బుల్స్‌ గ్రూపు సంస్థలు, అపోలో టైర్స్‌కు చెందిన స్టాక్‌లు దాదాపు నాలుగు శాతం మేర కుంగాయి. అపోలో టర్స్‌ షేర్లు గరిష్ఠంగా ఒక దశలో దాదాపు 3.01 శాతం మేర కుంగి రూ.169.15కి పడిపోయాయి. మార్కెట్లు ముగిసే సమయానికి 2.15 శాతం మేర నష్టపోయి రూ.170.65 వద్ద ముగిసింది. మరోవైపు డీఎల్‌ఎఫ్‌ వాటాలు కూడా గరిష్ఠంగా 2.85 శాతం మేర పడి చివర్లో కొంత కోలుకున్నాయి. మార్కెటు ముగిసే సమయానికి 1.82 శాతం నష్టంతో సరిపెట్టుకుంది. మరోవైపు ఇండియా బుల్స్‌ హౌసింగ్‌ ఫైనాన్స్‌ స్క్రిప్‌ గరిష్ఠంగా 3.61 శాతం, ఇండియాబుల్స్‌ రియల్‌ ఎస్టేట్‌ అత్యధికంగా 2.85 శాతం, హోల్‌సేల్‌ సర్వీసెస్‌ 3.93 శాతం మేర కుంగాయి.
మీ స్నేహితులకు రికమెండ్ చెయ్యండి